44. ΒΑΣΙΛΙΚΟΝ ΔΙΑΤΑΓΜΑ υπ' αριθ. 643 της 7/19 Οκτ. 1972 (ΦΕΚ Α' 183) Περί μεταφοράς και μετονομασίας Σχολείων Εκκλησιαστικής Εκπαιδεύσεως. Έχοντες υπ’ όψει : 1)Την παρ. 4 του άρθρ. 1 του Ν.Δ. 876/1971 «περί υπαγωγής της Δημοσίας Εκκλησιαστικής Εκπαιδεύσεως εις την Εκκλησίαν της Ελλάδος και άλλων τινών συναφών διατάξεων». 2)Τας υπ' αριθ. 77341/2.7.1971 και 88812/4.9.72 αποφάσεις του Υπουργού Εθνικής Παιδείας και Θρησκευμάτων (ΦΕΚ 584/1971 και 696/1972 τεύχ. Β') περί καθορισμού των Σχολείων εις α εφαρμόζονται αι διατάξεις του Ν.Δ. 876/1971. 3)Την γνώμην της Ιεράς Συνόδου της Εκκλησίας της Ελλάδος την διατυπωθείσαν εν τοις πρακτικοίς των Συνεδρίων ΡΟΗ της 6.6.72 και ΡΠ της 8.6.1972. 4)Την υπ' αριθ. 499/1972 γνωμοδότησιν του Συμβουλίου της Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, απεφασίσαμεν και διατάσσομεν : Άρθρον μόνον.-1)Μεταφέρεται εις Αθήνας η έδρα του δυνάμει του υπ' αριθ. 45/1968 Β.Δ/τος λειτουργούντος Ανωτέρου Ιερατικού Φροντιστηρίου. 2)Μετονομάζονται τα κάτωθι Σχολεία της Εκκλησιαστικής Εκπαιδεύσεως ως ακολούθως: α)Το ως Ανώτερον Ιερατικόν Φροντιστήριον ούτινος η έδρα μεταφέρεται δια του παρόντος εκ Τήνου εις Αθήνας εις Σχολήν Ιερατικών Σπουδών. β)Το Ανώτερον Εκκλησιαστικόν Φροντιστήριον της Ριζαρείου Εκκλησιαστικής Σχολής εις Ανωτέραν Ιερατικήν Σχολήν Αθηνών και γ)Το Ανώτερον Εκκλησιαστικόν Φροντιστήριον Θεσσαλονίκης εις Ανωτέραν Ιερατικήν Σχολήν Θεσσαλονίκης. Εις τον επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος Β.Δ/τος. 